## Especialistes de La Fe es preparen en hospitals europeus per a administrar tractaments especials en el nou Centre de Prototeràpia de la Comunitat

*** L’hospital valencià ha dissenyat un pla formatiu per a especialistes que utilitzaran l’equipament donat per la Fundació Amancio Ortega
* Un equip d’experts ja ha estat a França per a conéixer de primera mà la prototeràpia aplicada al tractament de tumors intraoculars**

Politècnic La Fe ha realitzat una estada formativa en l’Institut Mediterrani de Prototeràpia del Centre Antoine Lacassagne i en l’Hospital Louis Pasteur, a Niça, per a conéixer de primera mà l’efectivitat dels protons en estes malalties. Es tracta d’una de les primeres estades en l’estranger que La Fe ha programat per a preparar el centenar d’especialistes que treballarà en el futur Centre de Prototeràpia de la Comunitat Valenciana.

L’Institut Mediterrani de Prototeràpia del Centre Antoine Lacassagne és una de les institucions més avançades i experimentades a Europa en esta classe de tractament, i destaca per la seua experiència clínica.

Els especialistes Rafael Martínez Costa (oftalmòleg), Francisco Celada i María José Pérez Calatayud (oncòlegs radioteràpics) i Françoise Lliso (radiofísica) han viatjat fins allí en el mes de desembre per a conéixer de primera mà l’experiència de prototeràpia oftàlmica pionera a Europa amb el guiatge dels seus col·legues gals per al tractament del melanoma de coroide.

La unitat a la qual pertanyen els professionals de La Fe està acreditada des de 2018 a escala autonòmica, i des de 2021 a escala nacional, és a dir, és Centre de Referència del Sistema Nacional de Salut, cosa que significa que pot assumir el diagnòstic, tractament i seguiment de pacients procedents de tota la Comunitat Valenciana, així com de la resta d’Espanya. Només sis hospitals a escala nacional tenen esta acreditació.

En la majoria dels casos es tracta de pacients amb diagnòstic de melanoma uveal, el tumor maligne intraocular primari més freqüent en persones adultes.

L’abordatge d’esta patologia se centrava fins ara en l’enucleació, la braquiteràpia i l’SBRT (radiocirurgia estereotàctica), tractaments en els quals La Fe està a l’avantguarda nacional, especialment l’SBRT ocular, de la qual és pionera.

L’enucleació s’utilitza en els casos de melanomes de grandària important, afectació del nervi òptic de més de 180⁰ o amb complicacions que deriven en ulls sense visió i dolorosos. Per la seua banda, la braquiteràpia es reserva per als tumors de grandària xicoteta i mitjana, amb l’objectiu de conservar el globus ocular i la seua funció.

A estes opcions terapèutiques, a més de l’SBRT ja implementada en l’hospital, s’unirà la prototeràpia quan estiga operatiu el centre projectat al costat de La Fe, i connectat a esta per un pas subterrani, per a albergar l’equipament tecnològic donat per la Fundació Amancio Ortega. D’esta manera, La Fe es convertirà en un dels quatre centres que disposaran a Espanya d’este tractament per als tumors oculars.

**Nou edifici**

La Conselleria de Sanitat ha assumit el cost de l’edificació, així com la instal·lació i la posada en funcionament de l’equipament donat; els recursos humans; el pla de formació del personal, en col·laboració amb l’empresa subministradora, i el manteniment. En total, s’han destinat al voltant de 25 milions d’euros.

A esta xifra se sumen 25 milions d’euros més, que és el que costa la tecnologia donada, és a dir, l’equipament de prototeràpia i els sistemes auxiliars. Este nou sistema de tractament està indicat per a tumors cerebrals, de cap i coll, medul·la espinal, pulmó, tumors oculars i sarcomes, entre altres patologies oncològiques. Es pauta també en el cas de pacients pediàtrics i amb intenció radical en pacients jóvens, atés que en alguns casos els protons permeten reduir la irradiació de teixit sa circumdant respecte dels fotons.

La posada en marxa del nou equip de prototeràpia requerirà la incorporació de 39 nous professionals que, sumats als 61 amb els quals ja compta el Servici d’Oncologia Radioteràpica i Radiofísica Hospitalària de l’Hospital La Fe, donaran com a resultat un total de 100 especialistes.

Per a ells, “l’Hospital Universitari i Politècnic La Fe i l’empresa proveïdora de l’equipament han dissenyat un ambiciós pla de formació que preveu estades formatives en diversos centres de prototeràpia d’Europa i els EUA, així com la realització de diversos cursos”, segons ha indicat el cap de servici d’Oncologia Radioteràpica de La Fe, Antonio Conde.

Per la seua banda, el gerent de l’Agrupació Sanitària Interdepartamental València-Sud, José Luis Poveda, ha valorat molt positivament la incorporació de la prototeràpia a les opcions terapèutiques contra el càncer: “La prototeràpia representa un avanç significatiu en el tractament oncològic perquè oferix una opció més precisa i menys invasiva per als nostres pacients. En La Fe estem verdaderament compromesos a posar tots estos avanços al servici dels nostres pacients per a optimitzar la qualitat de l’atenció mèdica que reben”.

Fecha: 06/01/2025